Dende la decada de los anyos 70, quan encomenzó lo proceso de creyación de l'aragonés común escrito, ha amaneixiu lo problema d'ausencia de terminos cultos en las parlas vivas, y la necesidat d'adaptar muitos terminos pa emplegar l'aragonés como vehiclo de comunicación tamién de literatura, sciencia y arte. Los manuals pa aprender aragonés dixoron ubierta la qüestión y no se pronuncioron guaire n'este aspecto, y los neoaragonesoparlants escribiban los cultismos como quereban. Lo caso més claro y greu ye "aragonesizar" los cultismos que en castellán tienen j velar cambiando a j por x (xeada), lo qualo no ye d'acuerdo con las leis foneticas de l'aragonés, a on que lo fonema prepalatal fricativo xordo no provién d'una -GE-, -GI-. Fa bella anyada lo Consello Asesor de l'Aragonés ha establiu bella norma. Un atra errada de l'aragonés standard escrito a zaguers de lo sieglo XX yera la vocalización de los cultismos, en especial en lo grupo -CT- (perfeuto, fautor), feito observable en los cultismos vulgarizaus de lo castellán y luengas circunvecinas y que no son ni caracteristicos ni chenuinos de l'aragonés, trobando-se sobretot en zonas meridionals y occidentals a on l'aragonés sufre més erosión lingüistica.